Սամվել Դիլոյանի շահերի պաշտպան Ռուբեն Հակոբյանը դատարանում վկայի տված սուտ ցուցմունքի համար դատավոր Հովակիմյանից պահանջեց քրեական պատասխանատվության ենթարկել վկային: Ամբաստանյալ Սամվել Դիլոյանը վկայից մեկնաբանություն պահանջեց նախաքննական մարմնին իր՝ երկու ցուցմունք տալու հայտարարության շուրջ: Վկան դատավորի ընթերցած ցուցմունքը մոտիկից նայելուց հետո ասաց, որ ցուցմունքը գրված է իր ձեռագրով, քննիչին էլ տվել է միայն հրապարակված ցուցմունքը: Տուժողի իրավահաջորդ Հասմիկ Մանուչարյանը շնորհակալություն հայտնեց վկա Պետրոսյանից իր նախաքննական ցուցմունքներից չհրաժարվելու համար: Պաշտպան Ռուբեն Հակոբյանը պահանջեց դատարանից վկա Վոլոդյա Պետրոսյանին ենթարկել դատահոգեբուժական փորձաքննության: Դատարանը չքննարկեց պաշտպանի միջնորդությունը: Պաշտպանը նախատեց գործի վարույթն իրականացնող քննիչին`ականատես վկային դեպքից շուրջ 5 ամիս հետո հարցաքննելու համար: «ՀՀ քրեադատավարական օրենսգրքի համաձայն՝ քննիչն ինքն է որոշում իր գործողությունները»,- պաշտպանին պատասխանեց դատավոր Նարինե Հովակիմյանը: